b'\n_START_ARTICLE_\n\xc4\x8crni morski je\xc5\xbeek\n_START_SECTION_\nOpis\n_START_PARAGRAPH_\n\xc4\x8crni morski je\xc5\xbeek zraste do pribli\xc5\xbeno 8 centimetrov. Ima \xc5\xa1tevilne \xc4\x8drne bodice, ki so dolge pribli\xc5\xbeno toliko kot premer ogrodja. Vse bodice so enako dolge (ni sekundarnih bodic). Niso strupene, a se ob vbodu hitro odlomijo in se, \xc4\x8de jih ne odstranimo, rade zagnojijo ali obdajo z vezivnim tkivom. Na hrbtni strani nima pedicelarijev, zato se ne prekriva s predmeti, se pa lahko mo\xc4\x8dno prisesa na podlago._NEWLINE_Podoben je vijoli\xc4\x8dastemu morskemu je\xc5\xbeku, ki ni nikoli povsem \xc4\x8drn, ima nekoliko kraj\xc5\xa1e bodice in manj\xc5\xa1e ustno polje ter se za razliko od \xc4\x8drnega je\xc5\xbeka pogosto pokriva s kamen\xc4\x8dki ali ostanki \xc5\xa1koljk.\n_START_SECTION_\nRaz\xc5\xa1irjenost\n_START_PARAGRAPH_\n\xc4\x8crni morski je\xc5\xbeek je pogost v Sredozemskem morju v plitvi vodi na trdni kamniti podlagi, redkeje se najde na vzhodni atlantski in brazilski obali. Je fotofilna vrsta in jo le redko najdemo globlje od 5 metrov.'